དེ་ལས་སྣོད་བཅུད་ཀྱི་དབྱིབས་ནི་སྒོ་ང་འཇོང་མོ་ལྟ་བུའི་དབྱིབས་དང་འབྱུང་བ་ཆེན་པོ་ལྔ་ལས་བྱུང་བར་འདོད་བཞིན་ཡོད་པར་མ་ཟད།སྒོ་ང་དེའི་གྲུབ་ཆར་ཡང་ཕྱི་ནང་གི་ཆ་ཕྱེས་ཏེ་ཕྱི་པགས་ལས་བྲག་རི་སོགས་ཆགས་ཤིང་།ནང་གི་སྒོང་ཆུ་ལས་རྒྱ་མཚོ་ཆེན་པོ་ཆགས་པ་དང་བར་གྱི་སྒོ་ངའི་ངར་ཆའམ་ཉིད་བཅུད་ལས་མི་དང་དུད་འགྲོ་བྱུང་བར་བཤད་ཡོད།གོང་གི་ལྟ་ཚུལ་ལྟར་འཕེལ་འགྱུར་རིག་པའི་ཐབས་ལམ་སྤྱད་དེ་བརྟགས་ན།འདི་ལ་བབ་ཆགས་པའི་དངོས་གཙོ་རིང་ལུགས་ཀྱི་བསམ་བློའི་ལྟ་ཚུལ་ཡོད་པར་མ་ཟད།དེང་གི་ཚན་རིག་རིག་གནས་ཀྱི་བཤད་ཚུལ་དང་ཅུང་ཟད་མཐུན་པའི་ལོ་རྒྱུས་ཀྱི་རིན་ཐང་ཡོད་ཅིང་གཉུག་མའི་དུས་ཀྱི་མིའི་བསམ་བློ་མཚོན་ཡོད་དེ།མིའི་རིགས་ཀྱི་ལོ་རྒྱུས་སྟེང་ཚན་རིག་མཁས་ཅན་རྣམས་ཀྱིས།སའི་གོ་ལའི་ལོ་ཚད་ནི་ཕལ་ཆེར་ལོ་དུང་ཕྱུར་ལྔ་བཅུར་ཕྱིན་ཡོད་པར་སྨྲ་ཞིང་།དང་ཐོག་སའི་གོ་ལའི་དབྱིབས་ནི་ད་ལྟ་དང་འདྲ་བཞིན་མེད་ལ།རྒྱ་མཚོ་ནི་རྗེས་སུ་བྱུང་ཞིང་ཆར་ཆུ་དང་གཙང་ཆུའི་རྒྱུན་མ་ཆད་པར་འདྲེས་སྦྱོར་དང་རྫས་རིགས་སྣ་ཚོགས་རྒྱ་མཚོའི་ནང་དུ་ཁྱེར་བར་བརྟེན།རྒྱ་མཚོའི་ནང་དུའང་འདྲེས་སྦྱོར་དངོས་རྫས་གཞན་དང་འཐབ་རྩོད་ཀྱི་འགུལ་སྐྱོད་བྱུང་ཞིང་།འགུལ་སྐྱོད་ལས་ཕན་ཚུན་ལ་འགྱུར་ལྡོག་གི་ཤུགས་རྐྱེན་ཐེབས་ནས་ཆགས་ཚུལ་རྙོག་འཛིང་ཅན་གྱི་དངོས་པོའི་བརྒྱུད་རིམ་བཤད་ཡོད།ཕྱིས་སུ་འདྲེས་སྦྱོར་དངོས་རིགས་གསར་བ་དང་སྤྲི་དཀར་དབྱིབས་ཅན་གྱི་དངོས་རྫས་ཁ་ཤས་རིམ་བཞིན་བྱུང་སྟེ་ཚེ་སྲོག་གི་དབུ་བརྩམས་ཤིང་།དེ་ནི་འཕེལ་རིམ་ལྡན་པའི་དངོས་རིགས་ཀྱི་མ་ཡུམ་ལ་བགྲང་ཆོག་པར་མ་ཟད་དེ་དག་གི་ཁྱིམ་རྒྱུད་དར་སྤེལ་བྱས་ཏེ་གཞི་ནས་ཕྲ་ཕུང་གི་ལྟེ་བའི་ཐིག་ལེ་ཆགས་ཤིང་དངོས་གཟུགས་བྱུང་རྗེས།སྤྲི་དཀར་ཕུང་བོའང་ཐོན་པར་སྨྲ་ལ་དེ་ནི་ཚེ་སྲོག་གི་དབུ་ཚུགས་ས་ལས་ད་དུང་ཚེ་སྲོག་དངོས་མིན་པའི་ངེས་འཛིན་བྱས་ཡོད་པ་རེད།སྤྲི་དཀར་དེའང་གདོད་མ་ནས་ཡོད་པའི་དངོས་རིགས་ཤིག་མ་ཡིན་ཏེ།དེའི་གྲུབ་ཆ་གཙོ་བོ་ནི་ཏན་སྤྲི་དཀར་དང་ཧོ་སོན་ཡིན་ཞིང་།གདོད་མའི་སྤྲི་དཀར་དེ་ལ་ཕྲ་ཕུང་གི་ཆགས་ཚུལ་མེད་ཀྱང་ཚེ་སྲོག་གི་སྣང་ཚུལ་ཡོད་པས།སོ་སོས་རྙིང་ཚབ་གསར་འབྱེད་བྱེད་ཐུབ་ཚུལ་སོགས་བཤད་ཡོད་པ་རེད།དེང་གི་སྐབས་སུ་སའི་གོ་ལའི་དབྱིབས་ནི་ཟླུམ་གཟུགས་ལ་བྱས་ཡོད་པ་སོགས་ཀྱི་ཆ་ནས།ང་ཚོས་གདོད་མའི་བོད་རང་གི་འཇིག་རྟེན་ལྟ་སྟངས་དེ་ནི་གཉུག་མ་དང་གདོད་མའི་ཞིབ་འཇུག་པ་རྣམས་ཀྱིས་ངག་རྒྱུན་དང་མཐོང་ཐོས་གཞི་གཅིག་ཏུ་བཀོད་པའི་ལྟ་ཚུལ་ཞིག་ཡིན་པ་གསལ་བོར་ཤེས་ཐུབ་པར་མ་ཟད།དེ་ཚོར་ཆོས་ལུགས་སོགས་ཀྱི་བསམ་བློའི་ཤུགས་རྐྱེན་ཐེབས་མེད་པ་བཅས་ཀྱི་གནས་ཚུལ་ཡང་གསལ་བཤད་བྱེད་ཐུབ་པས།དེ་ནི་ལྷ་སྒྲུང་དེ་བྱུང་བའི་གཞིའི་ས་བོན་ཡིན་པའང་ལེགས་པར་རྟོགས་ཐུབ་པ་རེད།དུས་ཚོད་དང་བར་སྟོང་གི་ཆ་ནས་བལྟས་ནའང་།ཁོ་ཚོས་འཇིག་རྟེན་གྱི་དབྱིབས་ནི་སྒོ་ངར་བྱེད་པ་དེ་དཔེ་དོན་མཚུངས་པའི་ཐབས་ཚུལ་གྱི་ར་སྤྲོད་ཐབས་ལེགས་པོ་ཞིག་ཡིན་ཏེ།སྒོ་ང་ལའང་བྱ་དེ་ཁོག་པ་ལས་ཇི་ལྟར་བྱུང་ནས་རིམ་གྱིས་ཕྱི་ནང་གྲུབ་ཚུལ་ལའང་བརྒྱུད་རིམ་ཡོད་པར་མ་ཟད།ཆེས་ཁྱད་དུ་འཕགས་པའི་ལྟ་ཚུལ་ཞིག་ལ་སྒོང་ཆུའི་ངར་ཆའང་ཉིང་བཅུད་ལས་ཚེ་སྲོག་བྱུང་ཚུལ་བཤད་པས།གཉུག་མའི་མི་ཡིས་དཔེ་འགོད་ཀྱི་བསམ་བློའི་ཤུགས་རྐྱེན་ཡོད་པ་གསལ་བོར་ཤེས་ཐུབ།ཡིན་ནའང་།ཕྱིས་ཀྱི་སྤྱི་ཚོགས་དཔལ་འབྱོར་གྱི་འཁོར་འགྲོས་དང་བསྟུན་ཏེ་སྤྱི་ཚོགས་ཧྲིལ་བོའི་མགོ་ལ་ཆོས་པ་དང་གྲལ་བདག་ཤོར་སྐབས།ཁོང་ཚོས་རང་སྣང་གི་ལྟ་ཚུལ་བརྒྱུད་དེ་སོ་སོས་བརྟེན་པའི་ལྷ་སོགས་ཀྱི་མཐུ་ནུས་ལ་བསྒྱུར་ཏེ།ཆེད་དུ་ལྷ་བྲག་དང་བླ་མཚོ་སོགས་བརྡ་ཆད་ཀྱི་ཁ་སྣོན་དར་བ་རེད།དེའི་སྟེང་ནས་བལྟས་ན་བོད་ཀྱི་ལྷ་སྒྲུང་སྐོར་ཞིག་ལས་གཉུག་མ་དང་གདོད་མའི་དུས་ནས་བརྒྱུད་པའི་བོད་དམངས་ཁྲོད་པ་དག་གི་འཇིག་རྟེན་ལྟ་སྟངས་དང་ལག་ལེན།མཐོང་ཐོས་དངོས་ཀྱི་རྨང་གཞིའི་ཤེས་རིག་གསལ་བོ་མཚོན་པའི་རིན་ཐང་ལྡན་པར་མ་ཟད།ཕྱིས་བྱུང་བན་བོན་རིག་གནས་ཀྱིས་མཚོན་པའི་སྤྱི་ཚོགས་དང་ཤེས་རིག་ལོ་རྒྱུས་ཀྱི་རྒྱབ་ལྗོངས་རྟོགས་པ་བཅས་ཀྱི་རིན་ཐང་ཡོད་པར་འདོད་ལ།བོད་ཀྱི་ལྷ་སྒྲུང་རང་སྟེང་ནས་གསལ་བོར་བལྟས་ཚེ་རིག་གནས་དེ་དག་གི་དབྱེ་མཚམས་དང་དུས་མཚམས་བཞེད་པར་མེད་དུ་མི་རུང་བའི་བརྡ་ཆད་དང་ནང་དོན་གྱིས་ཁེངས་ཡོད་པ་རེད།